Rooma Klubi

Rooma Klubi on 1968. aastal Roomas asutatud mõttekoda. Kirjeldab end kui "mõttetalgute keskkond ning uurimiskeskus, mis keskendub loovusele ja algatusvõimele". See on grupp teadlasi, ökonoomikuid, majandusinimesi, kõrgetasemelisi avaliku sektori töötajaid, valitsusjuhte ja endisi valitsusjuhte üle maailma. Rooma Klubi asutas Itaalia ärimees Aurelio Peccei eesmärgiga tegeleda suuremate probleemidega, kui suudavad tegeleda praegused liiga kitsa valdkonna uurimiskeskused või valitsused, mis on liialt osakondadeks jagatud. 

Rooma Klubi uurib tänapäevaseid globaalseid probleeme ja võimalikke tulevikustsenaariume, mõistmaks mis on toimumas, ning soovitamaks tegutsemist mitmetel tasanditel – indiviidist kuni valitsusteni. Klubi liikmed jagavad usku, et iga inimene on võimeline andma oma panuse ühiskondade parandamiseks.

Klubi tellib globaalprobleemide teemal aruandeid teadlastelt. Nende põhjal on ilmunud sari mõjukaid raamatuid.

"Kasvu piirid" ("Limits to Growth") on Rooma Klubi tuntuim raamat aastast 1972. Selle uuendatud versioon "Limits to Growth: the 30 year update" ilmus 2004. aastal.

Viimane aastakokkusaamine toimus 11.–12. oktoobril 2004 Helsingis. Konverents kandis pealkirja "Limits of Ignorance: The Challenge of Informed Humanity".

2001. aasta 9. jaanuaril asutati ka Eesti Rooma Klubi.

Rooma Klubi aruandeid 
Jay W. Forrester – "World Dynamics" (1971)
D. H. Meadows jt – "The Limits to Growth" (Kasvu piirid) (1972)
Mihajlo Mesarovič, E. Pestel – "Mankind at the Turning Point" (1974)
J. Tinbergen et al. – "Reshaping the International Order" (1976)
D. Gabor et al. – "Oltro l’eta delle spreco" (Pärast pillamisajastut) (1976)
Ervin László et al. – "Goals for Mankind" (1977)
Th. Montbrial – "L’energie: le compte a rebours" (Energia: vastuarve) (1978)
J. Botkin, M. Elmandjira, M. Malita. "No limits to Learning" (1979)
M. Guernier – "Tiers Monde: trois quarts du monde" (Kolmas maailm: kolmveerand inimkonnast) (1980)
B. Hawrylyshyn – "Road Maps to the Future" (1980)

Organisatsioon 

Kaaspresidendid septembrist 2007: Ashok Khosla, Eberhard von Koerber

Teisi aktiivseid liikmeid: Benjamin Bassin, Hollandi kuninganna Beatrix, Juan Luis Cebrian, Orio Giarini, Talal Halman, Fernando Henrique Cardoso, José Sarney, Javier Solana, Manmohan Singh, Kamal Hossain, Esko Kalimo, Martin Lees, Roberto Peccei, Maria Ramirez Ribes, Viktor Sadovnitši, Keith Suter, Majid Tehranian, Raoul Weiler, Anders Wijkman ja Mihhail Gorbatšov.

Kriitika 

Rooma Klubi seisukohtades on leitud uusmaltusiaanlikke väiteid. Klubi on süüdistatud ka liigses elitaarsuses ja Euroopa-kesksuses, samuti poliitilises pahempoolsuses. 

Mitmed vandenõuteooriad on pidanud Rooma klubi salajaseks võimukeskuseks.

Eesti Rooma Klubi 
Eesti Rooma Klubi (ERK) asutati 9. jaanuaril 2001, praegu kuulub sinna 46 mõjukat teadlast, majandus- ja ühiskonnategelast. Klubi esimees on alates 28. novembrist 2011 Andres Tarand. ERK liikmeks valitakse juhatuse otsusega, liikmed kajastatakse kodulehel.

Välislingid 
 Rooma Klubi koduleht 
 Eesti Rooma klubi koduleht
 Raamat "Limits of Growth – the 30 year update"
 Heliintervjuu Dennis Meadowsiga (üks Rooma klubi liikmetest ja raamatu autoritest) 9. oktoober 2004
 Aastakonverents 2004: "Limits of Ignorance"
 Uppsala Protocol: näide, kuidas käituda ühe ressursi limiidi puhul

Ühiskond
Organisatsioonid